เพพเพอร์มินท์ฟิลด์ตั้งเป้าผู้นำตลาดยาดม
ตลาดยาดมคึกคัก หลังเพพเพอร์มินท์ ฟิลด์ ทำตลาด คาดมีมูลค่ากว่า 2,000 ล้านบาท
8 มี.ค. 2553

ตลาดยาดมคึกคัก หลังเพพเพอร์มินท์ ฟิลด์ ทำตลาด คาดมีมูลค่ากว่า 2,000 ล้านบาท
นางสุวรรณา อัครพงศ์พิศักดิ์ ผู้อำนวยการฝ่ายขายและการตลาด บริษัท เบอร์แทรมเคมิคอล  (1982) ผู้ผลิตและจำหน่ายยาหม่องน้ำเซียงเพียงอิ๊ว ยาหม่องและยาดม เพพเพอร์มินท์ ฟิลด์ และยาดมสมุนไพรกานพลู เปิดเผยว่า แม้ว่าจะไม่มีการทำวิจัยตลาดยาดม ยาหม่องในประเทศไทยแต่จากการสำรวจผ่านยอดขายของบริษัทกับคู่ค้าต่างๆ เช่น ร้านขายยา และโมเดิร์นเทรด กับประชากรในประเทศไทยที่เป็นกลุ่มเป้าหมาย ที่คาดว่าจะมีราว 10 ล้านคน คาดว่าตลาดยาดมน่าจะมีมูลค่าตลาดรวมราว 2,000 ล้านบาท ซึ่งมียาดมโป๊ยเซียนเป็นผู้นำตลาดในประเภทยาดม ส่วนตลาดยาหม่องน้ำมี เซียงเพียงอิ๊ว เป็นผู้นำตลาด โดยบริษัทตั้งเป้าที่จะดันให้ เพพเพอร์มินท์ ฟิลด์ เป็นผู้นำตลาดยาดมให้ได้อย่างค่อยเป็นค่อยไป 
ทั้งนี้ ในปีนี้บริษัทได้ใช้งบเป็นเงิน 30 ล้านบาทส่งเสริมตลาด เพพเพอร์มินท์ ฟิลด์ เป็นปีที่ 2 เพื่อตอกย้ำภาพลักษณ์ทางด้านไลฟ์สไตล์มาร์เก็ตติ้งผ่านพรีเซ็นเตอร์ รุจ เดอะสตาร์ และคริส หอวัง ไปยังผู้บริโภคกลุ่มเป้าหมาย คือ กลุ่มนักศึกษาขึ้นไป รวมถึงกลุ่มเป้าหมายแฝงที่มีความรู้สึกว่าเป็นคนรุ่นใหม่อีกด้วย โดยคาดว่าปีนี้ในส่วนของเพพเพอร์มินท์ จะมียอดขายราว 66 ล้านบาท เติบโตขึ้นราว 50% จากปีที่ผ่านมามียอดขาย 44 ล้านบาท หรือมียอดขายคิดเป็นจำนวนยาดมราว 3 ล้านหลอด 
สำหรับภาพรวมรายได้ของบริษัท ปีนี้ตั้งเป้าเติบโตไว้ราว 15 – 20% จากยอดขายในปีที่ผ่านมาที่มียอดขาย 480 ล้านบาท เติบโตจากปี 2551 ราว 20% ซึ่งเป็นเครื่องชี้วัดได้ว่า สินค้าประเภทยาดม ยาหม่อง เป็นสินค้าราคาถูกหรือมีราคาเริ่มต้นราว 20 บาท ไม่ได้รับผลกระทบจากภาวะเศรษฐกิจ ประชาชนยังจับจ่ายใช้สอยกับสินค้าดังกล่าวเหมือนเดิม โดยยอดขายของบริษัทแบ่งเป็น เพพเพอร์มินท์ ฟิลด์ 15% เซียงเพียวอิ๊ว 75% และอีก 10% เป็นสินค้าประเภทบาล์ม เจล และยาดมกานพลู